Lotte Bundsgaard (S), 2001-01-17:
Reglerne om beboermaksimum blev vedtaget i maj måned år 2000 som en del af en bred vifte af initiativer, som regeringen fremlagde sin i handlingsplan om bedre integration.
Handlingsplanen byggede på det grundliggende princip, at alle uanset etnisk baggrund skal opnå mulighed for at deltage på lige fod med andre borgere i vores velfærdssamfund, både når vi taler om det politiske, det økonomiske, det arbejdsmæssige, det sociale, det religiøse eller det kulturelle liv.
Kun på den måde kan vi skabe et godt og et givtigt fællesskab mellem mennesker, der har
forskellig etnisk baggrund.
Derfor mener vi i regeringen, at der skal gøres meget for, at de mennesker, der kommer til vores land, bliver integreret i vores fællesskab.
En af målsætningerne er, at bosættelsen af flygtninge og indvandrere sker som et led i en alsidig udvikling af by- og boligområder, en udvikling, som præges af aktivitet og samvær, og som er attraktiv for alle befolkningsgrupper.
Enhedslisten foreslår nu, at et af de initiativer, nemlig reglerne om beboermaksimum, skal ophæves, fordi de efter sigende skulle være overflødige.
Som begrundelse anfører Enhedslisten, at der ifølge indslag i TV-Avisen om Taastrupgaard-bebyggelsen i Høje-Tåstrup ikke har været sager om beboermaksimum.
Samtidig anfører Enhedslisten, at reglerne skulle anvendes til omfordeling af beboerne af anden etnisk oprindelse i Taastrupgaard.
For at undgå enhver form for misforståelser vil jeg gerne starte med at slå to ting fast.
For det andet bliver beboermaksimum ikke anvendt i Taastrupgaard, fordi boligselskabet ikke har tilsluttet sig ordningen.
Som jeg indledte med at sige, er beboermaksimum en del af en bred vifte af initiativer i regeringens integrationshandlingsplan.
Ud over beboermaksimum er der inden for mit område gennemført fleksible udlejningsregler, der er afsat en ramme på 220 mio. kr. årligt til lejenedsættelse samt renoverings- og forbedringsarbejde i den almene sektor, og der er indført en ordning med kommunal anvisningsret i private andelsboligforeninger, alle initiativer, som kommunerne kan anvende til løsning af by- og boligsociale problemer for at fremme en positiv udvikling i belastede by- og boligområder, bl.a. ved at tiltrække ressourcestærke beboere for at få en mere varieret beboersammensætning.
Beboermaksimum skal derfor ses sammen med en række af de andre initiativer i integrationshandlingsplanen.
Jeg vil samtidig gerne påpege, at beboermaksimum er et tilbud, et tilbud, som bygger på et ønske fra en række kommuner, og som det er frivilligt for kommunerne at anvende.
Indfører kommunerne beboermaksimum, er det derefter op til de enkelte udlejere, om de vil tilslutte sig ordningen.
Det er altså lokalt, man vurderer, om behovet for indførelsen af beboermaksikum er til stede.
Jeg har svært ved at forstå, at Enhedslisten kan være imod, at kommunerne og udlejerne får denne mulighed.
Hvis der er problemer i et boligområde, så kan kommunen og udlejerne tage imod tilbudet.
Hvis der ikke er problemer, ja, så gør de det naturligvis ikke; så enkelt er det.
Så konklusionen er, at hvis kommunen og udlejerne vurderer, at overbefolkede lejligheder giver problemer i et boligområde, så kan de bruge beboermaksimum.
Og så er der én ting, som det også er vigtig at holde sig for øje i denne her debat.
Der er tale om, at man, hvis man vurderer det nødvendigt, kan skride ind over for lejligheder, hvor der bor mere end to personer pr. beboelsesrum, det vil sige, hvis der f.eks. i en toværelses lejlighed bor flere end fire personer i den lejlighed.
Det synes jeg ikke er urimeligt.
Og reglerne betyder jo heller ikke, at beboerne ikke kan få flere børn, selv om de derved kommer til at overskride beboermaksimum. Men det skal efter min opfattelse være muligt at kunne gribe ind mod f.eks. nedslidning af boligerne.
Vi ved nemlig, at nedslidte boliger kan være en medvirkende årsag til, at nogle boligområder præges af forslumring, og der er vel ingen, der er interesserede i nedslidte boligområder.
Regeringen kan derfor ikke tilslutte sig Enhedslistens forslag om at ophæve beboermaksimum.
Tværtimod lægger vi i regeringen meget vægt på, at reglerne fortsat skal være en del af de mange redskaber, som kommunerne kan bruge for at løse de by- og boligsociale problemer, der desværre er nogle steder i vores land.